Lähtekood
Lähtekood (kõnekeeles kood) on programmeerimiskeeles kirjutatud tekst, mis kirjeldab arvutile antavaid käske. Lähtekood tuleb teisendada masinakeelde ehk transleerida (tõlkida) arvutile arusaadavasse keelde. Seda saab teha kompilaatori või interpretaatori abil. Kompilaator tõlgib kogu lähtekoodi mõnda vahekeelde või kohe masinakeelde. Kompileeritud koodi saab salvestada uude faili, kust seda saab käivitada ilma lähtekoodita. Interpretaator tõlgib samuti lähtekoodi, kuid teeb seda sammhaaval: tõlgib ühe lause ja täidab selles olevad käsud, siis võtab järgmise lause jne. Interpretaatori puhul on käivitamisel alati vaja ka lähtekoodi. Programmeerimiskeeli jaotatakse laias laastus kaheks: on kompileeritavad (nt C++, Java) ja interpreteeritavad keeled (nt Python). Lähtekoodi all mõistetakse mõnel juhul ka märgistuskeeles kirjutatud teksti, näiteks veebilehe HTML-koodi. Vabalt kättesaadavat ja muudetavat lähtekoodi nimetatakse avatud lähtekoodiks. Lähtekood on kasulik programmeerija, süsteemiadministraatori või kasutaja jaoks, kelle eesmärk on programmi muuta või mõista, kuidas see töötab.